પેટ્રોલ – ડીઝલના વારંવારના ભાવવધારા પછી વાહન ચલાવવું તો મોઘું થયું જ, ટિકિટના દર વધ્યા પછી પબ્લિક ટ્રાન્સપોર્ટમાં મુસાફરી કરવી પણ મોંઘી થઈ. કેટલી મોંઘી? એ જાણવા આ ત્રણ પ્રતિભાવો વાંચો જે મને કોઈ સીધો પ્રયત્ન કર્યા વિના જાણવા – સાંભળવા મળ્યા છે. એક – પેટ્રોલ પંપનો માલિક કહે છે, "આ ભાવના પેટ્રોલ - ડીઝલ ખરીદવા તો ઠીક વેચવાનું પણ પોસાતું નથી, કમીશન ઓછું પડે છે." બે – સ્કૂટર રિપેર કરનાર કહે છે, "આ ભાવમાં મોપેડ ચલાવવું પણ ના પોસાય અને એટલે જ મોપેડ બનાવવાનું પણ બંધ થઈ ગયું. જુના સ્કૂટર માત્ર 1,500 રૂપિયામાં વેચાતા મળે છે પણ પેટ્રોલ ક્યાંથી લાવવું?" ત્રણ – અમદાવાદની સ્થાનિક બસ સેવા જેને હસ્તક છે તે એ.એમ.ટી.એસના કંડક્ટરભાઈ કહે છે, "આ બસમાં ટિકિટ લઈને બેસવાનું હોય તો મને પણ ના પોસાય એટલા ભાવ વધી ગયા છે." ડ્રાઇવરને પણ કદાચ આ જ કહેવાનું હશે એટલે બસ ચલાવતાં હસીને વાતમાં હોંકારો ભણ્યો.